Europos socialinio fondo agentūra 2016 m. liepos 13 d.

Bendrųjų įgūdžių mokymo fiksuotojo įkainio nustatymo tyrimo ataskaita

(2017 m. rugpjūčio 18 d. redakcija)

**Europos socialinio fondo agentūra**

|  |
| --- |
| **BENDRŲJŲ ĮGŪDŽIŲ MOKYMO FIKSUOTOJO ĮKAINIO NUSTATYMO TYRIMO ATASKAITA** |
| *2016 m. liepos 13 d.* |

**I. ĮVADAS**

Bendrųjų įgūdžių mokymo fiksuotojo įkainio nustatymo tyrime (toliau – Tyrimas) nustatomas Bendrųjų įgūdžių mokymo išlaidų fiksuotasis įkainis.

Šio fiksuotojo įkainio nustatymo tikslas – supaprastinti 2014–2020 m. periodo Europos Sąjungos struktūrinių fondų bendrai finansuojamų Europos socialinio fondo lėšomis projektų administravimą. Taikant šį fiksuotąjį įkainį pareiškėjams bus lengviau planuoti projekto išlaidas rengiant paraiškas, o projektų vykdytojams paprasčiau atsiskaityti už projekto lėšų panaudojimą.

Atliekant Tyrimą vadovautasi šiais apibrėžimais:

**Projektas** – iš Europos Sąjungos struktūrinių fondų lėšų bendrai finansuojamas projektas, kaip jis apibrėžtas Atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų investicijų veiksmų programą, taisyklių, patvirtintų Lietuvos Respublikos Vyriausybės 2014 m. birželio 4 d. nutarimu Nr. 528 „Dėl atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų investicijų veiksmų programą“, 2.27 punkte.

**Bendrųjų įgūdžių mokymas** – tai kvalifikacijos tobulinimo mokymas, skirtas organizacijos kultūrai formuoti ir jos žmogiškųjų išteklių potencialui didinti. Mokymai gali būti orientuoti į komandinio darbo efektyvumo didinimą arba į individualių asmens įgūdžių tobulinimą (pvz., konfliktinių situacijų sprendimas, streso valdymas, bendravimas, motyvavimas, laiko planavimas, emocinio intelekto ugdymas, lyderystės savybių stiprinimas, pozityvaus mąstymo ir kūrybiškumo gebėjimų ugdymas, skaitmeninio raštingumo mokymas, verslumo ugdymas ir kt.). Svarbu paminėti, jog šiame tyrime kalbų mokymo paslaugos nėra priskiriamos bendrųjų įgūdžių tobulinimui.[[1]](#footnote-1)

**Dalyvis** – Projekto įgyvendinimo metu vykdomose Bendrųjų įgūdžių mokymuose dalyvaujantis asmuo.

**2015 m. rinkos kainų tyrimas** – Europos socialinio fondo agentūros užsakymu atlikto UAB „CIVITTA“ 2015 m. gruodžio 15 d. Vidutinių rinkos įkainių tyrimo indeksuoti duomenys.[[2]](#footnote-2)

**2016 m. rinkos kainų tyrimas** – Lietuvos Respublikos Finansų ministerijos užsakymu atlikto Lietuvos mokslo tarybos ir PPMI GROUP, UAB ekspertų pagal ūkio subjektų grupės PPMI Group, UAB, viešosios įstaigos Viešosios politikos ir vadybos instituto, UAB „PricewaterhouseCoopers“ ir PricewaterhouseCoopers Luxembourg, 2016 m. liepos 22 d. Apgyvendinimo Lietuvoje išlaidų fiksuotųjų įkainių dydžių nustatymo tyrimo ataskaitos duomenys.[[3]](#footnote-3)

**2017 m. rinkos kainų tyrimas** – Europos socialinio fondo agentūros užsakymu atlikto UAB „CIVITTA“ 2017 m. gegužės 8 d. ESF projektuose perkamų paslaugų kainų tyrimo duomenys.[[4]](#footnote-4)

Nustatytą fiksuotąjį įkainį pagal poreikį gali taikyti visos institucijos, administruojančios Europos Sąjungos struktūrinių fondų lėšas, kurių administruojamuose projektuose bus numatytos bendrųjų įgūdžių mokymo išlaidos.

Tyrimas atliktas šiais etapais:

**I etapas.** Tyrimo metodikos parengimas.

**II etapas**. Duomenų analizė naudojant SPSS statistics programą.

**III etapas.** Tyrimo rezultatų apibendrinimas.

Tyrimą atliko Europos socialinio fondo agentūra (toliau – Agentūra).

**II. TYRIMO METODIKA**

Nustatant bendrųjų įgūdžių mokymo fiksuotąjį įkainį naudoti dokumentai ir duomenų šaltiniai:

1. 2015 m. rinkos kainų tyrimo indeksuoti[[5]](#footnote-5)duomenys;

2. 2016 m. rinkos kainų tyrimo duomenys;

3. 2017 m. rinkos kainų tyrimo duomenys.

Šiais tyrimais buvo nustatytos salės su įranga (mikrofono, nešiojamo kompiuterio, multimedijos ir kitos susijusios įrangos)) nuomos (toliau – salės nuoma su įranga[[6]](#footnote-6)), kavos pertraukėlės, pietų ir vakarienės, bendrųjų įgūdžių mokymo lektoriaus paslaugų vidutinės rinkos kainos (toliau – tyrimų duomenys) ir apgyvendinimo Lietuvoje fiksuotųjų įkainių dydžiai. Naudojant tyrimų duomenis, apskaičiuojamas Bendrųjų įgūdžių mokymo fiksuotasis įkainis atsižvelgiant į skirtingas dalyvių grupes (kai mokymo dalyviai yra vadovai arba specialistai ir kiti darbuotojai), dalyvių skaičių (kai mokymo dalyvių skaičius: iki 25 asm.; nuo 26 iki 50 asm., 51 ir daugiau asm.) ir mokymo trukmę (kai mokymai vienos dienos ir kelių dienų).

Vadovaujantis Rekomendacijų dėl projektų išlaidų atitikties Europos Sąjungos struktūrinių fondų reikalavimams, patvirtintų 2014−2020 metų Europos Sąjungos struktūrinių fondų investicijų veiksmų programos valdymo komiteto, sudaryto Lietuvos Respublikos finansų ministro 2007 m. gruodžio 18 d. įsakymu Nr. 1K-376 „Dėl Žmogiškųjų išteklių plėtros veiksmų programos, Ekonomikos augimo veiksmų programos, Sanglaudos skatinimo veiksmų programos ir 2014−2020 metų Europos Sąjungos struktūrinių fondų investicijų veiksmų programos valdymo komitetų sudarymo“, 2014 m. liepos 4 d. protokolu Nr. 34 (toliau – Rekomendacijos), 135 p. projekto veiklose dalyvaujančių asmenų mokymų (renginių) išlaidos apmokamos atsižvelgiant į mokymuose (renginiuose) dalyvavusių asmenų skaičių. Taip pat šio punkto 2 dalyje nurodyta, kad, jeigu mokymuose (renginyje) nedalyvavo daugiau nei 15 proc. planuoto dalyvių skaičiaus, be pateisinamos priežasties, išlaidos kompensuojamos tik už tuos dalyvius, kurie realiai dalyvavo numatytuose mokymuose, išskyrus mokymų (renginio) organizavimo išlaidas, kurios tiesiogiai nepriklauso nuo mokymų (renginio) dalyvių skaičiaus (pavyzdžiui, salės nuoma, technikos nuoma, lektoriaus atlyginimas ir pan.), jeigu tokios išlaidos išlaidų pagrindimo ir (ar) jų apmokėjimo įrodymo dokumentuose arba projekto vykdytojo pateikiamoje pažymoje yra nurodytos atskira suma. Atsižvelgiant į Rekomendacijose detalizuotus išlaidų kompensavimo principus bei įvertinus tyrimuose tirtų objektų variantus ir klasifikacijas, Bendrųjų įgūdžių mokymo fiksuotąjį įkainį sudarančios išlaidos suskirstytos į dvi grupes:

Mokymų organizavimo išlaidos (lektoriaus paslaugos kaina, salės nuoma su įranga), nepriklausančios nuo dalyvių skaičiaus;

Mokymų dalyvio maitinimo ir apgyvendinimo išlaidos (kavos pertraukėlės, pietų ir vakarienės, apgyvendinimo išlaidos), priklausančios nuo dalyvių skaičiaus.

Vadovaujantis šiuo grupavimu apskaičiuotos mokymo organizavimo ir mokymų dalyvio maitinimo ir apgyvendinimo išlaidų vidutinės rinkos kainos, kurios sudarys Bendrųjų įgūdžių mokymo fiksuotąjį įkainį.

**II.1. Mokymo organizavimo vidutinių rinkos kainų nustatymo metodika**

Mokymo organizavimo išlaidas sudaro bendrųjų įgūdžių mokymų lektoriaus paslaugų, salės nuomos su įranga vidutinės rinkos kainos, kai mokymų trukmė 1 diena (8 val. įskaitant pertraukas).

Nustatant mokymo organizavimo vidutines rinkos kainas vadovaujamasi 2015 m. rinkos kainų tyrime nustatyta 2017 m. indeksuota vienos dienos bendrųjų įgūdžių mokymų lektoriaus paslaugų vidutine rinkos kaina (1 lentelė). Taikomas indeksas – 1,0667[[7]](#footnote-7). 2015 m. rinkos kainų tyrimo imtis yra reprezentatyvi, naudoti vidutiniai dydžiai apskaičiuoti medianos būdu, nes duomenų skirstiniai nėra normalūs. Atsižvelgiant į tai, šiame tyrime nustatytos lektoriaus paslaugos vidutinės kainos yra tinkamos Bendrųjų įgūdžių mokymo fiksuotajam įkainiui nustatyti.

**1 lentelė. Bendrųjų įgūdžių mokymo lektoriaus paslaugos vidutinė rinkos kaina (toliau – VL), Eur**

|  |  |  |  |  |
| --- | --- | --- | --- | --- |
| **Mokymų trukmė** | **Tikslinė grupė** | **Dalyvių skaičius** | **Kaina be PVM** | **Kaina su PVM** |
| 8 val. | Vadovai | iki 25 asm. grupė | 1.173,44 | 1.419,86 |
| 26 ir daugiau asm. grupė | 1.546,81 | 1.871,64 |
| Specialistai ir kiti dalyviai | iki 25 asmenų grupė | 1.066,77 | 1.290,79 |
| 26 ir daugiau asm. grupė | 1.280,12 | 1.548,95 |

**Pastaba:** Bendrieji mokymai, kuriais siekiama skatinti užimtumą bei kelti darbo jėgos kvalifikaciją (pavyzdžiui, emocijų pažinimo ir valdymo, konfliktų ir streso valdymo seminarai ar mokymai) LR Pridėtinės vertės mokesčio (toliau - PVM) įstatymo prasme laikomos profesinio mokymo paslaugomis, todėl jos pagal PVM įstatymo 22 straipsnį PVM neapmokestinamos (PVM įstatymo 22 str. komentaro 11 p.). Bendrieji mokymai, kurie tiesiogiai nesusiję su amatu arba profesija (pvz. skirti aktyviam pilietiškumui) apmokestinami PVM taikant standartinį[[8]](#footnote-8) PVM tarifą.

Salės nuomos su įranga vidutinėms rinkos kainoms naudojami 2017 m. atlikto rinkos kainų tyrimo duomenys.

Remiantis 2017 m. rinkos kainų tyrimo duomenimis apskaičiuotos mažų (iki 25 asmenų grupė), vidutinio dydžio (26-50 asm. grupė) ir didelių (51-100 asm. grupė) salių nuomos vidutinės rinkos kainos.

Šiame tyrime neatsižvelgiama į salės nuomos su įranga kainų pasiskirstymą pagal vietovės tipą, kadangi tyrimo pirminių duomenų analizė parodė, jog ryšys tarp salės nuomos su įranga kainų ir vietovės tipo yra labai nežymus (koreliacijos koeficientas tarp mažos salės nuomos su įranga kainos ir vietovės tipo lygus -0,162, tarp vidutinio dydžio salės nuomos su įranga kainos ir vietovės tipo lygus -0,154, tarp didelės salės nuomos su įranga kainos ir vietovės tipo lygus -0,147).

Atsižvelgiant į tai, kad visų grupių atvejais (mažoms, vidutinio dydžio ir didelėms salėms) apskaičiuoti aritmetiniai vidurkiai (mažų salių nuomos kainų– 129,61 Eur; vidutinio dydžio salių nuomos kainų – 153,28 Eur; didelių salių nuomos kainų–208,92 Eur) nėra patikimi, o standartiniai nuokrypiai palyginus su apskaičiuotais aritmetiniais vidurkiais yra santykinai dideli (mažų salių nuomos kainų standartinis nuokrypis – 123,18 Eur, o vidurkio ir standartinio nuokrypio santykis – 0,95; vidutinio dydžio salių nuomos kainų standartinis nuokrypis – 130,43 Eur, o vidurkio ir standartinio nuokrypio santykis – 0,85; didelių salių nuomos kainų standartinis nuokrypis – 159,13 Eur, o vidurkio ir standartinio nuokrypio santykis – 0,76), nustatant salės nuomos su įranga vidutines rinkos kainas naudotos duomenų eilučių medianos (2 lentelė). Šis dydis yra patikimesnis ir mažiau jautrus kraštutinėms reikšmėms nei aritmetinis vidurkis. Salės nuomos su įranga kainų statistinė duomenų analizė ir histogramos pateikiamos 2 priede.

**2 Lentelė. Salės nuomos su įranga vidutinė rinkos kaina (toliau – VS), Eur**

|  |  |  |
| --- | --- | --- |
| **Salės dydis** | **Kaina be PVM** | **Kaina su PVM** |
| Maža salė | 99,08 | 119,89 |
| Vidutinio dydžio salė | 118,60 | 143,51 |
| Didelė salė | 148,00 | 179,08 |

**Pastaba:** Bendrieji mokymai, kuriais siekiama skatinti užimtumą bei kelti darbo jėgos kvalifikaciją (pavyzdžiui, emocijų pažinimo ir valdymo, konfliktų ir streso valdymo seminarai ar mokymai) LR Pridėtinės vertės mokesčio (toliau - PVM) įstatymo prasme laikomos profesinio mokymo paslaugomis, todėl konferencijų salės nuomos su įranga paslaugos bei pagalbinės mokymo priemonės pagal PVM įstatymo 22 straipsnį PVM neapmokestinamos (PVM įstatymo 22 str. komentaro 12 p.). Bendrieji mokymai, kurie tiesiogiai nesusiję su amatu arba profesija (pvz. skirti aktyviam pilietiškumui) yra apmokestinami PVM taikant standartinį PVM tarifą, todėl tokiems mokymams skirta konferencijų salės nuomos su įranga paslauga bei pagalbinės mokymo priemonės yra apmokestinamos PVM taikant standartinį PVM tarifą.

**II.2. Mokymo dalyvio maitinimo ir apgyvendinimo išlaidų Lietuvoje vidutinių rinkos kainų nustatymo metodika**

Mokymo dalyvio maitinimo išlaidas (toliau – maitinimo išlaidos) mokymuose sudaro kavos pertraukėlių, pietų, vakarienės išlaidos. Vakarienės išlaidos tinkamos finansuoti projekto lėšomis, kai mokymų trukmė 2 dienos ir daugiau.

Maitinimo išlaidų vidutinėms rinkos kainoms naudojami 2017 m. atlikto rinkos kainų tyrimo duomenys.

Šiame tyrime neatsižvelgiama į maitinimo išlaidų pasiskirstymą pagal vietovės tipą, kadangi pirminių duomenų analizė parodė, kad ryšys tarp maitinimo paslaugų kainų ir vietovės tipo yra labai nežymus (koreliacijos koeficientas tarp kavos pertraukėlės kainos ir vietovės tipo lygus -0,085, tarp pietų kainos ir vietovės tipo - 0,045, tarp vakarienės ir vietovės tipo - 0,107).

Remiantis gautais duomenimis apskaičiuotos maitinimo išlaidų vidutinės reikšmės: aritmetiniai vidurkiai (kavos pertraukėlių – 2,58 Eur, pietų – 7,37 Eur, vakarienės – 10,82 Eur), standartiniai nuokrypiai (kavos pertraukėlių – 1,67, pietų – 3,64, vakarienės – 5,57) bei medianos (kavos pertraukėlių – 2,15 Eur, pietų – 6,50 Eur, vakarienės – 9,48 Eur). Kadangi apskaičiuotas aritmetinis vidurkis visais atvejais nėra patikimas dydis, nes standartinis nuokrypis yra santykinai didelis palyginus su apskaičiuotu aritmetiniu vidurkiu (aritmetinio vidurkio ir standartinio nuokrypio santykiai atitinkamai lygūs 0,65, 0,49 ir 0,52), nustatant maitinimo vidutines rinkos kainas naudotos duomenų eilučių medianos (3 lentelė). Šis dydis yra patikimesnis ir mažiau jautrus kraštutinėms reikšmėms nei aritmetinis vidurkis. Maitinimo kainų statistinė duomenų analizė ir histogramos pateikiamos 3 priede.

**3 lentelė. Kavos pertraukėlių, pietų ir vakarienės vidutinė rinkos kaina (toliau - VK, VP ir VV), Eur**

|  |  |  |
| --- | --- | --- |
| **Maitinimo paslaugos** | **Kaina be PVM** | **Kaina su PVM** |
| Kavos pertraukėlė 1 asm. | 2,15 | 2,60 |
| Pietūs 1 asm. | 6,50 | 7,87 |
| Vakarienė 1 asm. | 9,48 | 11,47 |

**Pastaba:** Bendrieji mokymai, kuriais siekiama skatinti užimtumą bei kelti darbo jėgos kvalifikaciją (pavyzdžiui, emocijų pažinimo ir valdymo, konfliktų ir streso valdymo seminarai ar mokymai) LR Pridėtinės vertės mokesčio (toliau - PVM) įstatymo prasme laikomos profesinio mokymo paslaugomis, todėl kavos pertraukėlės išlaidos pagal PVM įstatymo 22 straipsnį PVM neapmokestinamos (PVM įstatymo 22 str. komentaro 12 p.). Bendrieji mokymai, kurie tiesiogiai nesusiję su amatu arba profesija (pvz. skirti aktyviam pilietiškumui) yra apmokestinami PVM taikant standartinį PVM tarifą, todėl ir kavos pertraukėlės išlaidos apmokestinamos PVM taikant standartinį PVM tarifą taip pat. Kitos maitinimo išlaidos (pietūs ir vakarienė) laikomos pridėtinėmis, todėl jų kaina į įkainį bus traukiama taikant standartinį PVM tarifą, išskyrus atvejus, kai Projekto vykdytojui ar partneriui PVM netinkamas finansuoti iš Projekto lėšų.

Nustatant apgyvendinimo Lietuvoje paslaugų vidutinę rinkos kainą vadovaujamasi 2016 m. rinkos kainų tyrimu. Šio tyrimo metu nustatyti vidutiniai apgyvenimo paslaugų įkainiai prilyginami apgyvendinimo Lietuvoje fiksuotiesiems įkainiams (4 lentelė).

**4 lentelė. Apgyvendinimo Lietuvoje fiksuotųjų įkainių dydžiai (toliau – AFĮ), Eur/naktį**

|  |  |  |  |  |
| --- | --- | --- | --- | --- |
| **Vietovės statusas** | **Apgyvendinimas (su pusryčiais) ne sezono metu, be PVM, 1 asm.** | **Apgyvendinimas (su pusryčiais) sezono[[9]](#footnote-9) metu, be PVM, 1 asm.** | **Apgyvendinimas (su pusryčiais) ne sezono metu, su PVM, 1 asm.** | **Apgyvendinimas (su pusryčiais) sezono metu, su PVM, 1 asm.** |
| Didysis miestas (Vilniaus Kauno ir Klaipėdos miestų ir rajonų savivaldybių teritorijos) | 35,95 | 40,71 | 39,19 | 44,37 |
| Kitas miestas | 29,00 | 29,15 | 31,61 | 31,77 |
| Kurortas (Birštono, Druskininkų, Palangos miesto ir Neringos savivaldybių teritorijos) | 38,10 | 52,23 | 41,53 | 56,93 |

**Pastaba:** Apgyvendinimo paslaugoms taikytas 9 proc. PVM tarifas**.** Jei Projekto vykdytojui ar partneriui PVM netinkamas finansuoti iš Projekto lėšų, tai apgyvendinimo kaina imama be PVM.

Taikant šiuos fiksuotuosius įkainius, apgyvendinimo vieta laikoma mokymų vieta. Apgyvendinimo išlaidos tinkamos finansuoti projekto lėšomis, kai mokymų trukmė 2 dienos ir daugiau. Detalios fiksuotųjų įkainių taikymo sąlygos nurodytos 2016 m. rinkos kainų tyrime. Apgyvendinimo išlaidos gali būti deklaruojamos tik už tuos projektų dalyvius, kuriems apgyvendinimo išlaidos yra reikalingos.

**III. TYRIMO REZULTATAI**

Atsižvelgiant į Tyrimo I ir II dalyse išdėstytą informaciją, Bendrųjų įgūdžių mokymo fiksuotasis įkainisapskaičiuojamas pagal žemiau pateiktą formulę. Bendrųjų įgūdžių mokymo kainos priklauso nuo tikslinės grupės, nuo mokymo trukmės ir nuo dalyvių skaičiaus, todėl atsižvelgiant į tai Bendrųjų įgūdžių mokymo fiksuotasis įkainis (FĮBM) apskaičiuojamas pagal šią formulę:

**FĮBM [[10]](#footnote-10)= (VL+VS)[[11]](#footnote-11)\*MD+((VK\*2+VP) \*MD+((VV+AFĮ)\*(MD-1)))\*D[[12]](#footnote-12),** kur

**VL** – Lektoriaus paslaugos vidutinė rinkos kaina (1 lentelė);

**VS** – Salės nuomos su įranga vidutinė rinkos kaina (2 lentelė);

**VK**– Kavos pertraukėlės vidutinė rinkos kaina (3 lentelė);

**VP**– Pietų vidutinė rinkos kaina (3 lentelė).

**VV** – Vakarienės vidutinė rinkos kaina (3 lentelė).

**AFĮ** – Apgyvendinimo Lietuvoje fiksuotojo įkainio dydis (4 lentelė).

**MD** – Mokymo dienų skaičius;

**D** – Mokymo dalyvių skaičius.

Vakarienės ir apgyvendinimo išlaidos tinkamos finansuoti projekto lėšomis, kai mokymų trukmė 2 dienos ir daugiau. Apgyvendinimo išlaidos gali būti deklaruojamos tik už tuos projektų dalyvius, kuriems apgyvendinimo išlaidos yra reikalingos.

**IV. NUSTATYTŲ FIKSUOTŲJŲ DYDŽIŲ TAIKYMAS**

Pagal Tyrimo ataskaitoje pateikiamą formulę nustatytą Bendrųjų įgūdžių mokymo išlaidų fiksuotąjį įkainį numatoma taikyti Europos socialinio fondo administruojamose 2014–2020 m. Europos Sąjungos (toliau – ES) struktūrinių fondų (toliau – SF) programavimo periodo veiklose, kurių įgyvendinimui projektuose bus numatyti bendrųjų įgūdžių mokymai Lietuvoje. Nustatytas Bendrųjų įgūdžių mokymo išlaidų fiksuotasis įkainis taip pat gali būti naudojamas ir kitų Lietuvos institucijų, administruojančių ES SF lėšas, kai finansuojami bendrųjų įgūdžių mokymai tyrime nustatytomis sąlygomis. Taikant projektuose Bendrųjų įgūdžių mokymo fiksuotąjį įkainį privaloma įsitikinti, kad šios išlaidos nebus vienintelės projekto išlaidos ir visa paslauga nebus įsigyjama vykdant viešąjį pirkimą.

Atsižvelgiant į 2015 m. rinkos kainų tyrime pateikiamas rekomendacijas duomenų atnaujinimui, lektoriaus paslaugos vidutinės kainos perskaičiuojamos naudojant kombinuotą indeksą, Kiekvienų n-tųjų metų 𝐼𝑛𝑑𝑒𝑥𝑛 reikšmė yra apskaičiuojama pagal šią formulę[[13]](#footnote-13) :

𝐼𝑛𝑑𝑒𝑥𝑛=(0,3∗𝐼𝑛𝑑e𝑥\_𝑆𝑉𝐾𝐼𝐾/𝐼𝑛𝑑𝑒𝑥\_𝑆𝑉𝐾𝐼0)+(0,7∗𝐼𝑛𝑑𝑒𝑥\_𝐷𝑈𝐼𝐾/𝐼𝑛𝑑𝑒𝑥\_𝐷𝑈𝐼0)[[14]](#footnote-14), kur

𝐼𝑛𝑑𝑒𝑥𝑛 - Indeksavimo rodiklio Index reikšmė n – aisiais metais;

𝑆𝑉𝐾𝐼 - bendrasis infliacijos lygis;

𝐼𝑛𝑑𝑒𝑥\_𝑆𝑉𝐾𝐼 - Lietuvos Respublikos statistikos departamento skelbiamas Lietuvos Respublikos suderintas vartotojų kainų indeksas[[15]](#footnote-15);

𝐼𝑛𝑑𝑒𝑥\_𝑆𝑉𝐾𝐼𝐾 - Indekso skaičiavimo metu Lietuvos statistikos departamento duomenų bazėje paskelbta paskutinė (naujausia) indekso rodiklio reikšmė;

𝐼𝑛𝑑𝑒𝑥\_𝑆𝑉𝐾𝐼0 - Bazinio mėnesio Lietuvos statistikos departamento duomenų bazėje paskelbta indekso rodiklio reikšmė;

𝐷𝑈𝐼 - žmogiškųjų išteklių darbo užmokestis;

𝐼*n*𝑑𝑒𝑥\_𝐷𝑈𝐼 - Lietuvos Respublikos statistikos departamento skelbiamas Lietuvos Respublikos darbo užmokesčio (mėnesinio) indeksas[[16]](#footnote-16);

𝐼*n*𝑑𝑒𝑥\_𝐷𝑈𝐼𝐾 - Indekso skaičiavimo metu Lietuvos statistikos departamento duomenų bazėje paskelbta paskutinė (naujausia) indekso rodiklio reikšmė;

𝐼𝑛𝑑𝑒𝑥\_𝐷𝑈𝐼0 - Bazinių metų Lietuvos statistikos departamento duomenų bazėje paskelbta indekso rodiklio reikšmė.

Lektoriaus paslaugos vidutinis rinkos įkainis vėlesniais laikotarpiais yra apskaičiuojamas pagal šią formulę:

𝑃𝑛=𝑃𝑛0×𝑃𝐼𝑛𝑑𝑒𝑥𝑛 , kur:

𝑃𝑛 - Vidutinis rinkos įkainis indeksuota verte n – taisiais metais;

𝑃𝑛0 - Vidutinio rinkos įkainio reikšmė bazinį mėnesį;

P𝐼𝑛𝑑𝑒𝑥𝑛 - apskaičiuota n-tųjų metų indekso reikšmė.

Kiekvienų n-tųjų metų mėnesiui yra taikomas vienodas indeksas P𝐼𝑛𝑑𝑒𝑥𝑛.

2016 m. apgyvendinimo paslaugų Lietuvoje kainų tyrimo ataskaitoje nustatyti fiksuotųjų įkainių dydžiai perskaičiuojami pagal Lietuvos statistikos departamento paskelbtą apgyvendinimo paslaugų (112) vartotojų kainų indeksą gruodžio mėn., palyginti su praėjusių metų gruodžio mėn.

Atsižvelgiant į 2017 m. rinkos kainų tyrime pateikiamas rekomendacijas duomenų atnaujinimui, salės nuomos su įranga, maitinimo vidutinės kainos bus perskaičiuojamos pagal Lietuvos statistikos departamento teikiamą (viešą) informaciją taikant Vartotojų kainų indeksą (toliau – VKI). VKI vertės yra skirstomos į veiklos sritis pagal specialų klasifikatorių – COICOP (angl. *Classification of individual consumption by purpose*). Salės nuomos su įranga kainos atnaujinimui taikomas COICOP[[17]](#footnote-17) klasifikatorius 11.2.0 Apgyvendinimo paslaugos (S), maisto paslaugų kainos atnaujinimui pasirenkamas COICOP klasifikatorius 11.1.1 Restoranai, kavinės ir panašios įstaigos (S). Kadangi VKI duomenys yra mėnesiniai, siekiant įvertinti visų metų pokytį bus pasirenkamas paskutinių 12-os mėnesių laikotarpis, iš kurio bus apskaičiuotas VKI vidurkis.

Tyrimų duomenys perskaičiuojami vieną kartą per metus, bet ne vėliau kaip iki einamųjų metų I ketvirčio pabaigos ir atitinkamai atnaujinami tyrimo duomenys, o tyrimo ataskaita bus išdėstoma nauja redakcija, nurodant naujos redakcijos įsigaliojimo datą. Pasikeitus PVM įstatyme nustatytam PVM tarifui bus perskaičiuojamos vidutinės rinkos kainos su PVM bei tyrimo ataskaita taip pat išdėstoma nauja redakcija. Už Tyrimo atnaujinimą atsakinga Agentūra.

Projekto išlaidoms, kurios apmokamos taikant fiksuotąjį įkainį, apskaičiuotą pagal šioje Tyrimo ataskaitoje nurodytą formulę, pagrįsti, projekto vykdytojas su mokėjimo prašymu turi pateikti pažymą dėl bendrųjų įgūdžių mokymo išlaidų fiksuotojo įkainio apskaičiavimo (5 arba 6 priedas), bendrųjų įgūdžių mokymo programą, dalyvių sąrašus su parašais. Nauja tyrimo redakcija taikoma planuojamoms pasirašyti projektų sutartims ir jau įgyvendinamiems projektams, jeigu konkrečios priemonės projektų finansavimo sąlygų apraše nenumatyta kitaip.

**V. PRIEDAI**

1. Lektoriaus paslaugos kainų be PVM statistinė duomenų analizė ir histogramos.
2. Salės nuomos su įranga kainų be PVM statistinė duomenų analizė ir histogramos.
3. Maitinimo kainų be PVM statistinė duomenų analizė ir histogramos.
4. Pažyma dėl bendrųjų įgūdžių mokymo išlaidų fiksuotojo įkainio apskaičiavimo (kai organizuojami Bendrieji mokymai, kurie tiesiogiai nesusiję su amatu arba profesija[[18]](#footnote-18) bei Projekto vykdytojui ar partneriui PVM tinkamas finansuoti iš Projekto lėšų).
5. Pažyma dėl bendrųjų įgūdžių mokymo išlaidų fiksuotojo įkainio apskaičiavimo (kai organizuojami Bendrieji mokymai, kurie tiesiogiai susiję su amatu arba profesija bei Projekto vykdytojui ar partneriui PVM tinkamas finansuoti iš Projekto lėšų).
6. Pažyma dėl bendrųjų įgūdžių mokymo išlaidų fiksuotojo įkainio apskaičiavimo (kai Projekto vykdytojui ar partneriui PVM netinkamas finansuoti iš Projekto lėšų).

1. Bendrųjų įgūdžių mokymo sąvoka atitinka 2006 m. gruodžio 18 d. Europos Parlamento ir Tarybos rekomendacijų dėl bendrųjų visą gyvenimą trunkančio mokymosi gebėjimų (2006/962/EB) bendrųjų gebėjimų sąvoką, tačiau šiame tyrime kalbų mokymo paslaugos nėra nagrinėjamos. [↑](#footnote-ref-1)
2. 2015 m. rinkos kainų tyrimo duomenys pateikiami ataskaitos 1 priede (paslaugos kainų statistinė duomenų analizė ir histogramos). [↑](#footnote-ref-2)
3. 2016 m. liepos 22 d. Apgyvendinimo Lietuvoje išlaidų fiksuotųjų įkainių dydžių nustatymo tyrimo ataskaitos duomenys skelbiami <http://www.esinvesticijos.lt/lt/dokumentai/supaprastinto-islaidu-apmokejimo-tyrimai> svetainėje. [↑](#footnote-ref-3)
4. 2017 m. rinkos kainų tyrimo duomenys skelbiami Europos socialinio fondo agentūros svetainėje <https://www.esf.lt/lt/susisiekite-su-mumis/dokumentai/paraiskos-rengimas/88>. [↑](#footnote-ref-4)
5. Rinkos kainos atnaujintos taikant kombinuotą kainų indeksą, kaip tai rekomenduojama UAB „CIVITTA“ 2015 m. gruodžio 15 d. atliktame Vidutinių rinkos įkainių tyrimo. [↑](#footnote-ref-5)
6. Dauguma konferencijų sales nuomojančių viešbučių, konferencijų centrų ir kitų subjektų pasiūlymai dažniausiai apima salės su įranga įkainį, todėl tyrimo apimtyje konferencijų įrangos nuomos kaina nebuvo atskiriama, o pasiūlymai, gauti iš respondentų, apėmė abi paslaugas. [↑](#footnote-ref-6)
7. Indeksas apskaičiuotas pagal IV Tyrimo dalyje nurodytą formulę: Indekso reikšmė = (0,3 \* SVKI2016-12 / SVKI2015-12) + (0,7 \* DUI2016-12 / DUI2015-12) = (0,3 \*101,75/99,95)+(0,7\*134/123,20) = 1,066766338 [↑](#footnote-ref-7)
8. Standartinis PVM tarifas 21 proc. [↑](#footnote-ref-8)
9. Sezonu laikomas laikas nuo birželio 1 d. iki rugpjūčio 31 d. ir nuo gruodžio 24 d. iki sausio 1 d. [↑](#footnote-ref-9)
10. Išlaidos apmokamos vadovaujantis Rekomendacijų 135 p. nustatytomis sąlygomis. [↑](#footnote-ref-10)
11. Atsižvelgiant į tai, kad salės nuomos su įranga kainų duomenų šaltinis yra konferencinių viešbučių arba kitų konferencijų vietų pardavimo vadybininkai, šių paslaugų įkainiai galimi taikyti tik tuo atveju, jeigu įsigyjama nuomos paslauga. Nuosavo turto eksploatavimo atveju salės nuomos su įranga vidutinės rinkos kainos formulėje nenurodomos, o Bendrųjų įgūdžių mokymo fiksuotasis įkainis nustatomas be šių kintamųjų. Šios išlaidos gali būti apmokamos deklaruojant realiąsias vykdymo išlaidas. [↑](#footnote-ref-11)
12. Mažiausia mokymo trukmė yra 1 d., kurios metu asmeniui galima numatyti 2 kavos pertraukėles ir pietus. Jeigu mokymai organizuojami daugiau nei 1 d., į mokymų kainą gali būti įtraukiamos vakarienės ir apgyvendinimo išlaidos, išskyrus paskutinę mokymų dieną. Formulė gali būti naudojama tik su tais dydžiais, kurie aktualūs projektui. Jeigu dalyvių skaičius, kuriems vakarienės ir/arba apgyvendinimo paslaugų poreikis yra mažesnis nei dalyvių dalyvaujančių mokymuose skaičius, išlaidos pažymoje deklaruojamos atskirose eilutėse. [↑](#footnote-ref-12)
13. 2015 m. rinkos kainų tyrimo rekomendacija - kiekvienam 12 mėnesių laikotarpiui nuo bazinio mėnesio (2015 m. gruodžio mėn.) rekomenduojama nustatyti atnaujintas vidutinių rinkos įkainių reikšmes, jas indeksuojant. Indeksų reikšmės turi būti apskaičiuojamos kiekvienų n-tųjų metų pradžioje ir yra naudojamos n-tųjų metų skaičiavimuose. Pirmiesiems metais, vertinant nuo bazinio mėnesio (t. y. 2016 metams), įkainiai nėra indeksuojami. [↑](#footnote-ref-13)
14. Formulėje nurodyti kiekvieno indekso svertiniai koeficientai (0,3 ir 0,7) grindžiami šį Tyrimą atlikusių ekspertų vertinimu ir profesine patirtimi, viešojo sektoriaus sudaromų ilgalaikių sutarčių indeksavimui taikoma metodika: Tyrime nagrinėtos paslaugos yra labiau priklausomos nuo žmogiškųjų išteklių darbo užmokesčio (DUI), nei bendrojo infliacijos lygio (SVKI), todėl DUI rodikliui suteikiamas didesnis svertinis koeficientas. [↑](#footnote-ref-14)
15. [https://osp.stat.gov.lt/statistiniu-rodikliu-analize#/](https://emea01.safelinks.protection.outlook.com/?url=https%3A%2F%2Fosp.stat.gov.lt%2Fstatistiniu-rodikliu-analize&data=02%7C01%7CSonata.Macijauskiene%40esf.lt%7Cfd52ab734e264a2b504708d4e48b5f73%7Cf39ec04058cd4d1c874111d8232163b4%7C1%7C0%7C636384734638194418&sdata=3teGw4XWSz11J9Z3b40zC%2F0n2oyAIPN1E3XRGoV2bRQ%3D&reserved=0) Parinktys: Ūkis ir finansai (makroekonomika)/Kainų indeksai, pokyčiai ir kainos/Suderinti vartotojų kainų indeksai (SVKI), kainų pokyčiai, suderinti vartotojų kainų indeksai pagal pastovius mokesčių tarifus ir svoriai/Suderinti vartotojų kainų indeksai/Suderinti vartotojų kainų indeksai pagal pastovius mokesčių tarifus (2015 m. – 100). [↑](#footnote-ref-15)
16. <https://osp.stat.gov.lt/statistiniu-rodikliu-analize#/>  Parinktys: Gyventojai ir socialinė statistika/Darbo apmokėjimas ir darbo sąnaudos/Darbo apmokėjimo rodikliai (ketvirtiniai ir metiniai)/Darbo užmokestis/Darbo užmokesčio indeksas (mėnesinis), Duomenų rinkinys: SektoriusITipas(1995-2016) (Atnaujinta:2017-06-02), Tipas: Neto, Lyginimas: palyginti su 2010 m., Sektorius: Šalies ūkis su individualiosiomis įmonėmis. [↑](#footnote-ref-16)
17. Lietuvos statistikos departamentas. Centrinė klasifikatorių duomenų bazė (CKDB). Prieiga per internetą: https://osp.stat.gov.lt/klasifikatoriai/?portletFormName=FPKL500&classifier-version=102 [↑](#footnote-ref-17)
18. Bendrieji mokymai, kuriais siekiama skatinti užimtumą bei kelti darbo jėgos kvalifikaciją (pavyzdžiui, emocijų pažinimo ir valdymo, konfliktų ir streso valdymo seminarai ar mokymai) Lietuvos Respublikos Pridėtinės vertės mokesčio (toliau – PVM) įstatymo prasme laikomos profesinio mokymo paslaugomis, todėl jos pagal PVM įstatymo 22 straipsnį PVM neapmokestinamos (PVM įstatymo 22 str. komentaro 11 p.). Bendrieji mokymai, kurie tiesiogiai nesusiję su amatu arba profesija (pvz. skirti aktyviam pilietiškumui) yra apmokestinami PVM taikant standartinį PVM tarifą [↑](#footnote-ref-18)